**Družinsko bogoslužje na praznik Svete Družine**

Bogu se želimo zahvaliti za to, da se je rodil v družini in tako pokazal na njeno veliko dostojanstvo. Hkrati se želimo zahvaliti drug za drugega.

*Na mizi je križ, prižgana sveča. Pripravimo pa tudi kruh in vrč s sokom.*

*Primerno je, da začnemo s pesmijo : Poslušajte vsi ljudje…*

***Voditelj:*** V imenu Očeta in Sina in Svetega Duha. **Vsi:** Amen.

Otrok: Jezus, Marija in Jožef, danes vas vsi otroci v družini prosimo, da pomagate našim staršem, da bodo z veseljem skrbeli za otroke in jih imeli radi.

Oče ali mama: Jezus, Marija in Jožef, danes vas prosiva za naše otroke, da bi bili srečni in bi se dobro pripravili na življenje.

Otrok: Jezus, Marija in Jožef, včasih smo slaba družina, ker ne znamo držati skupaj, si ne pomagamo , ne znamo drug drugega poslušati in včasih hočemo uveljaviti svoj prav..

Oče ali mama: Sveta Družina, usmili se nas, pomagaj nam. Vsi: Usmili se nas.

***Voditelj:*** Molimo. Dobri Bog, v sveti Družini si nam pokazal čudovite zglede lepega življenja.
Daj, da bomo v naših družinah v medsebojni ljubezni krepostno živeli in se v večnosti veseli sešli pri tebi. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. ***Vsi:*** Amen.

**Voditelj:** Poslušajmo odlomek iz svetega evangelija po Luku (Lk (2,22-40)

*Nekdo od prisotnih, ali voditelj sam, prebere evangeljski odlomek*

Ko so se dopolnili dnevi Marijinega očiščevanja po Mojzesovi postavi, so Jezusa prinesli v Jeruzalem, da bi ga postavili pred Gospoda, kakor je zapisano v Gospodovi postavi: Vsak moški prvorojenec naj bo posvečen Gospodu, in da bi žrtvovali dve grlici ali dva golobčka, kakor je rečeno v Gospodovi postavi.

Bil pa je v Jeruzalemu mož, ki mu je bilo ime Simeon; bil je pravičen in bogaboječ. Pričakoval je Izraelovo tolažbo in Sveti Duh je bil nad njim. In Sveti Duh mu je razodel, da ne bo videl smrti, dokler ne bo videl Gospodovega maziljenca. V Duhu je prišel v tempelj. In ko so starši prinesli dete Jezusa, da bi zanj opravili vse po običaju postave, ga je tudi Simeon vzel v naročje, slavil Boga in rekel: »Zdaj odpuščaš, Gospodar, svojega služabnika v miru, kakor si obljubil s svojo besedo. Kajti moje oči so videle Odrešenika, ki si ga poslal vsem ljudstvom: luč v razodetje vsem narodom in v slavo Izraela, tvojega ljudstva.«

Njegova oče in mati sta se čudila temu, kar se je govorilo o njem. Simeon jih je blagoslôvil in rekel Mariji, njegovi materi: »Glej, ta je postavljen v padec in vstajenje mnogih v Izraelu in v znamenje, kateremu bodo nasprotovali, in tvojo dušo bo presunil meč, da se razodenejo misli mnogih src.«

Tam je bila tudi prerokinja Ana, Fanuélova hči iz Aserjevega rodu. Bila je že zelo v letih. Po svojem devištvu je sedem let preživela z možem, nato pa je kot vdova dočakala štiriinosemdeset let. Templja ni zapuščala, ampak je noč in dan s postom in molitvami služila Bogu. Prav tisto uro je prišla v tempelj počastit Boga. In pripovedovala je o otroku vsem, ki so pričakovali odrešenje Jeruzalema. Ko so izpolnili vse po Gospodovi postavi, so se vrnili v Galilejo, v svoje mesto Nazaret.

Otrok pa je rastel in se krepil. Bil je vedno bolj poln modrosti in Božja milost je bila z njim.

*Sedaj lahko vsak pove svojo misel, svoje mnenje, svoja vprašanja...*

*Prošnje*

**Voditelj:** Bratje in sestre! Ko na današnji praznik premišljujemo o sveti nazareški družini, prosímo nebeškega Očeta, naj posluša naše prošnje:

1. Gospod, prosimo te, za naše družine, da bi jim zgled Svete Družine dajal moč in pogum živeti v ljubezni, zvestobi in medsebojnem razumevanju.
2. Gospod, prosimo te, za naše starše, da bi nas razumeli, nam v težavah stali ob strani in bili z nami potrpežljivi.
3. Gospod, prosimo te, za nas otroke, da bi starše imeli radi, jih spoštovali in jih razumeli tudi takrat, ko nam delijo nasvete, ki nam niso všeč.
4. Gospod, prosimo te, naj po zgledu Svete Družine, živimo in oznanjamo veselo oznanilo.
5. Gospod, prosimo te, usmili se vseh obolelih s koronavirusom Covid-19 in drugih bolnikov v naši domovini in njihovih svojcev.
6. Gospod, prosimo te, podpiraj vse zdravstvene delavce, da bodo skrbeli za bolnike in jim pomagali.
7. Gospod, prosimo te, za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Nebeški Oče! V Jezusu Kristusu, ki se je rodil iz Device Marije, čutimo tvojo naklonjenost in ljubezen; usliši te naše prošnje. Po Kristusu našem Gospodu. **Vsi:** Amen.

Zdaj mama vzame v roke kruh in reče:

**Mama:** Kruh je narejen iz mnogih zrn pšenice. To je znamenje starševske dobrote in skrbi, neprespanih noči, veselja, ljubezni in odrekanja. Gospod oplemeniti ta naša zrna, da postanejo resnični kruh za naše otroke. Mati položi kruh h križu.

Oče vzame v roko vrč soka in pravi:

**Oče:** Sok predstavlja pridnost, požrtvovalnost, pa tudi sitnobo, pritoževanje, godrnjanje, nehvaležnost. Gospod naredi, da bo ta sok in vse kar predstavlja v veselje staršev, otrok in tebi. Oče položi vrč soka h križu.

**Voditelj:** Verujemo, da nas Bog varuje in je z nami, zato z zaupanjem molimo:

**Vsi:** Oče naš……

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo. Dobri Oče, daj nam, da bomo posnemali zgled svete Družine, in tako po preizkušnjah tega življenja za vso večnost prišli v njeno družbo. Po Kristusu, našem Gospodu. **Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Kaj se vam zdi….

Po pesmi si v prijetnem vzdušju podelimo in zaužijemo kruh in sok.